Per Ørum Jørgensen (KF), 2008-05-23:
Indledningsvis vil jeg måske skuffe forslagsstillerne ved at sige, at Det Konservative Folkeparti ikke kan støtte dette beslutningsforslag.
Vi synes selvfølgelig, det er relevant, og vi ser også med stor bekymring på de udfordringer, der er med hensyn til luftforureningen i Danmark, men når det så er sagt, vil vi også samtidig kvittere over for ministeren og over for regeringen for de tiltag, som man har iværksat, helt på linje med hr. Per Clausen fra Enhedslisten, for det var også det, jeg hørte hr. Per Clausen anerkende: at regeringen faktisk har taget flere initiativer på det her felt.
Men det er klart, at når det gælder transportsektoren, er der ingen tvivl om, at vi kommer til at gøre væsentlig mere, og i den forbindelse vil vi selvfølgelig kigge nærmere på, om man også skal gøre et eller andet i forhold til SCR.
Jeg vil godt sige til hr. Jørn Dohrmann, at jeg synes, det er meget charmerende, at hr. Jørn Dohrmann tager den her problemstilling så alvorligt, at han faktisk vil indføre regler, der gælder for alle biler, der kører i Danmark, det vil sige, at hvis man har en bil, der skal ind i Danmark, så skal man altså afkræves en afgift på noget, der svarer til 60.000 kr., for at køre ind over grænsen, og det kan godt være, det kan have en vis effekt på folks lyst til at køre til Danmark.
Så jeg er nok mere overbevist om, at man i den forbindelse bør gøre et eller andet i EU-regi og finde frem til nogle løsninger dér.
Jeg vil godt tage et lidt andet udgangspunkt, for jeg kan egentlig tilslutte mig meget af det, der er sagt.
Jeg mener, at en af de helt gode løsninger - og det er jo også noget, som Folketinget generelt anerkender - er ny teknologi, i højere grad at få satset på elbiler, på brintbiler og på andre miljø- og klimavenlige teknologier.
Det mener jeg er den rigtige vej frem, og der er jeg glad for, at vi i forbindelse med energiforhandlingerne jo netop sikrede øget støtte til nye teknologier.
Jeg tror, at vi vil komme til at se endnu flere tiltag for at styrke nye teknologier, og det mener jeg er et væsentligt skridt fremad.
Vi var fra konservativ side også utrolig positive over for ideen med miljøzoner.
Jeg mener, at man kan gøre mange ting inden for miljøzonerne.
Vi håber også på, at der kommer skred i den udvikling, og hvis der på et tidspunkt kommer nogle erfaringer - og det kan både være i Danmark eller fra udlandet; vi ved jo, at bl.a. Holland, England og Tyskland opererer med miljøzoner - som kan vise, at vi kan gøre endnu mere ad den vej, så er vi selvfølgelig også positive over for at kigge på at udvide antallet af miljøzoner i Danmark.
Men vi synes - egentlig ganske godt illustreret af det her beslutningsforslag - at der stadig væk mangler nogle fakta, før vi træffer endelige beslutninger.
Man kan jo se, at vi har en opposition, der mener, at det her giver en samfundsøkonomisk nettogevinst på 220 mio. kr., men hvis man regner det ordentlig efter, kan det være, det viser sig, at det giver et negativt regnskab på 390 mio. kr., og det var jo så penge, vi måske kunne bruge i vores sundhedssektor eller andre steder.
Derfor kan man sige, at alene den store økonomiske usikkerhed, der ligger i det her forslag, gør, at vi fra konservativ side ikke kan støtte det.